Moyo-sage: 1ste direkteur bedank by Old Mutual | Netwerk24
Moyo-sage: 1ste direkteur bedank by Old Mutual
Deur William Horne 20 September 2019 10:45
Een van Old Mutual se mees gerespekteerde direkteure, Nombulelo Pinky Moholi, het met onmiddellike effek bedank.
Dít nadat sy Peter Moyo, die maatskappy se afgedankte uitvoerende hoof, in 'n onderhoud lof toe geswaai het.
Peter Moyo tydens 'n vorige hofverskyning. Foto: William Horne
Moholi is voorsitter van die vergoedingskomitee en het sewe jaar op die maatskappy se direksie gedien. Haar bedanking is Donderdagmiddag laat op Sens aangekondig.
Haar bedanking begin vir die eerste keer krake wys in 'n direksie wat tot dusver homself voorgegee het as 'n eenparige stem met betrekking tot die voortslepende regstryd met Peter Moyo, afgedankte uitvoerende hoof, waarin hy nou al vir vier maande verwikkel is.
Moyo, wat nou al twee keer afgedank is, tussendeur ingevolge 'n hofbevel heraangestel is, en herhaaldelik deur Old Mutual verhinder is om terug te keer werk toe, is tans besig om die direksie as sowel misdadig te laat probeer verklaar. Hy wil ook bewys die hele direksie is skuldig aan minagting van die hof.
Moholi het verlede week, uit pas met die direksie se blykbare vaste posisie teen Moyo, in 'n onderhoud met Business Day die beleërde uitvoerende hoof se lof besing.
Sy het na Moyo as "talentvol" en "goed ervare" verwys.
Dis teenoor die ooglopende frustrasie met Moyo wat Trevor Manuel, voorsitter, verlede Vrydag op 'n nuuskonferensie uitgespreek het.
LEES OOK: Old Mutual vs. Moyo: 'n Tydlyn van die chaos
Nou, 'n week later, het Moholi net die gebruiklik vae rede vir haar bedanking verskaf: "persoonlike redes".
"Me. Moholi wens die direksie die beste toe gedurende hierdie moeilike tyd," lui die verklaring waarin die direksie haar ook bedank vir jare se voortreflike diens.